CELEX: 32019R1140
Language: el
Date: 2019-07-03 00:00:00
Title: Εκτελεστικός κανονισμός (ΕΕ) 2019/1140 της Επιτροπής, της 3ης Ιουλίου 2019, σχετικά με τη θέσπιση υποδειγμάτων για τις εκθέσεις ελέγχου και τις ετήσιες εκθέσεις λογιστικού ελέγχου αναφορικά με τα μέσα χρηματοοικονομικής τεχνικής που εφαρμόζονται από την ΕΤΕπ και άλλους διεθνείς χρηματοπιστωτικούς οργανισμούς στους οποίους κράτος μέλος είναι μέτοχος σύμφωνα με τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου

4.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 180/15
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1140 ΤΗΣ ΕΠΙΤΡΟΠΗΣ
         της 3ης Ιουλίου 2019
         σχετικά με τη θέσπιση υποδειγμάτων για τις εκθέσεις ελέγχου και τις ετήσιες εκθέσεις λογιστικού ελέγχου αναφορικά με τα μέσα χρηματοοικονομικής τεχνικής που εφαρμόζονται από την ΕΤΕπ και άλλους διεθνείς χρηματοπιστωτικούς οργανισμούς στους οποίους κράτος μέλος είναι μέτοχος σύμφωνα με τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (1), όπως τροποποιήθηκε με τον κανονισμό (ΕΕ, Ευρατόμ) 2018/1046 (2), και ιδίως το άρθρο 40 παράγραφος 1 τέταρτο εδάφιο,
         Αφού ζήτησε τη γνώμη της επιτροπής συντονισμού των Ευρωπαϊκών Διαρθρωτικών και Επενδυτικών Ταμείων,
         Εκτιμώντας τα ακόλουθα:
         
                     (1)
                  
                  
                     Το άρθρο 40 παράγραφος 1 τρίτο εδάφιο του κανονισμού (ΕΕ) αριθ. 1303/2013, όπως τροποποιήθηκε με τον κανονισμό (ΕΕ, Ευρατόμ) 2018/1046, καθορίζει απαίτηση βάσει της οποίας η ΕΤΕπ και άλλοι διεθνείς χρηματοπιστωτικοί οργανισμοί στους οποίους ένα κράτος μέλος είναι μέτοχος υποβάλλουν στις αρχές που έχουν καθοριστεί σύμφωνα με το άρθρο 124 του εν λόγω κανονισμού και με το άρθρο 65 του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (3) έκθεση ελέγχου με κάθε αίτηση πληρωμής, αφενός, και στην Επιτροπή και στις καθορισμένες αρχές ετήσια έκθεση λογιστικού ελέγχου η οποία καταρτίζεται από τους εξωτερικούς ελεγκτές τους, αφετέρου.
                  
               
                     (2)
                  
                  
                     Για να διασφαλιστεί η συνέπεια, η ποιότητα και η έγκαιρη υποβολή των πληροφοριών που πρέπει να παρέχονται από την ΕΤΕπ ή άλλους διεθνείς χρηματοπιστωτικούς οργανισμούς στους οποίους κράτος μέλος είναι μέτοχος στις καθορισμένες αρχές και την Επιτροπή, ιδίως ενόψει της προθεσμίας για την υποβολή της έκθεσης που αναφέρεται στο άρθρο 127 παράγραφος 5 του κανονισμού (ΕΕ) αριθ. 1303/2013 και στο άρθρο 9 παράγραφος 2 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (4), θα πρέπει να θεσπιστεί τυποποιημένο έντυπο το οποίο θα καθορίζει ενιαίες απαιτήσεις για τη δομή, το χρονοδιάγραμμα και το περιεχόμενο των πληροφοριών τόσο για την έκθεση ελέγχου όσο και για την ετήσια έκθεση λογιστικού ελέγχου.
                  
               
                     (3)
                  
                  
                     Για να είναι σε θέση οι καθορισμένες αρχές να εκτελούν τις υποχρεώσεις τους όσον αφορά τις επαληθεύσεις, τους ελέγχους και τους λογιστικούς ελέγχους, είναι σκόπιμο η ΕΤΕπ ή άλλοι διεθνείς χρηματοπιστωτικοί οργανισμοί στους οποίους κράτος μέλος είναι μέτοχος να παρέχουν τα αναγκαία έγγραφα στις καθορισμένες αρχές.
                  
               
                     (4)
                  
                  
                     Για να διασφαλιστεί ότι οι καθορισμένες αρχές μπορούν πράγματι να χρησιμοποιήσουν τις νέες διατάξεις που ισχύουν από τις 2 Αυγούστου 2018 σύμφωνα με το άρθρο 282 του κανονισμού (ΕΕ, Ευρατόμ) 2018/1046, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Υπόδειγμα έκθεσης ελέγχου
            Η έκθεση ελέγχου που αναφέρεται στο άρθρο 40 παράγραφος 1 τρίτο εδάφιο του κανονισμού (ΕΕ) αριθ. 1303/2013 καταρτίζεται σύμφωνα με το υπόδειγμα που παρατίθεται στο παράρτημα I του παρόντος κανονισμού.
         
         
            Άρθρο 2
            Υπόδειγμα ετήσιας έκθεσης λογιστικού ελέγχου
            Η ετήσια έκθεση λογιστικού ελέγχου που αναφέρεται στο άρθρο 40 παράγραφος 1 τρίτο εδάφιο του κανονισμού (ΕΕ) αριθ. 1303/2013 καταρτίζεται σύμφωνα με το υπόδειγμα που παρατίθεται στο παράρτημα II του παρόντος κανονισμού και υποβάλλεται στις καθορισμένες αρχές και την Επιτροπή έως τις 31 Δεκεμβρίου μετά τη λήξη της λογιστικής χρήσης αναφοράς.
         
         
            Άρθρο 3
            Έγγραφα απαραίτητα για επαληθεύσεις και λογιστικούς ελέγχους
            Η ΕΤΕπ ή άλλοι διεθνείς χρηματοπιστωτικοί οργανισμοί στους οποίους κράτος μέλος είναι μέτοχος υποβάλλουν στις καθορισμένες αρχές όλα τα διαθέσιμα έγγραφα που είναι αναγκαία ώστε αυτές να εκτελέσουν τις υποχρεώσεις που προβλέπονται στο άρθρο 125 παράγραφος 5 και στο άρθρο 127 του κανονισμού (ΕΕ) αριθ. 1303/2013, καθώς και στο άρθρο 9 και στο άρθρο 59 παράγραφος 1 του κανονισμού (ΕΕ) αριθ. 1306/2013.
         
         
            Άρθρο 4
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 320.
         
            (2)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014, και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (3)  Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).
         
            (4)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
      
      
         
            ΠΑΡΑΡΤΗΜΑ I
            
               Υπόδειγμα έκθεσης ελέγχου
            
            
                     
                        Α.
                     
                     
                        Έκθεση ελέγχου σχετικά με αίτηση πληρωμής προς την Επιτροπή: [αριθμός αναφοράς] [προγραμματισμένη ημερομηνία]
                     
                  
                     
                        Β.
                     
                     
                        Ημερομηνία του αιτήματος του κράτους μέλους για έκθεση ελέγχου (τουλάχιστον δύο μήνες πριν από την προγραμματισμένη ημερομηνία στο στοιχείο Α ανωτέρω): [ημερομηνία]
                     
                  
                     
                        Γ.
                     
                     
                        Περίοδος αναφοράς:
                        
                                    1.
                                 
                                 
                                    Συνολικό ποσό των πληρωμών στους τελικούς αποδέκτες και, στις περιπτώσεις που αναφέρονται στο άρθρο 37 παράγραφος 7 του κανονισμού (ΕΕ) αριθ. 1303/2013, των πληρωμών προς όφελος των τελικών αποδεκτών, αναφέροντας χωριστά τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) και τις εθνικές δημόσιες και ιδιωτικές συνεισφορές.
                                 
                              
                                    2.
                                 
                                 
                                    Συνολικό ποσό των πόρων που δεσμεύτηκαν για συμβάσεις εγγυήσεων, ανεξαρτήτως αν είναι εκκρεμείς ή έχουν ήδη λήξει, για τη χρηματοδότηση πιθανών αιτήσεων εγγύησης για ζημίες, που υπολογίζεται επί τη βάσει συνετής εκ των προτέρων αξιολόγησης κινδύνου, καλύπτοντας πολλαπλό ποσό υφιστάμενων νέων δανείων ή άλλων μέσων υψηλού κινδύνου για νέες επενδύσεις σε τελικούς αποδέκτες, αναφέροντας χωριστά τα ΕΔΕΤ και τις εθνικές δημόσιες και ιδιωτικές συνεισφορές.
                                 
                              
                                    3.
                                 
                                 
                                    Συνολικό ποσό δαπανών διαχείρισης και/ή αμοιβών διαχείρισης που καταβλήθηκαν από το μέσο χρηματοοικονομικής τεχνικής, αναφέροντας χωριστά τα ΕΔΕΤ και τις εθνικές δημόσιες και ιδιωτικές συνεισφορές.
                                 
                              
                                    4.
                                 
                                 
                                    Κατάσταση εφαρμογής της επενδυτικής στρατηγικής ή ισοδύναμα έγγραφα, όπως ορίζεται στη συμφωνία χρηματοδότησης.
                                 
                              
                                    5.
                                 
                                 
                                    Ανάλυση της προόδου: όγκος των δεσμευμένων ποσών από το επιχειρησιακό πρόγραμμα και εκταμιεύσεις υπέρ των ενδιάμεσων φορέων χρηματοδότησης.
                                 
                              
                                    6.
                                 
                                 
                                    Παρακολούθηση δραστηριοτήτων και επακόλουθη παρακολούθηση.
                                 
                              
                                    7.
                                 
                                 
                                    Ύψος των τόκων και των άλλων εσόδων που προκύπτουν από τη συνεισφορά που καταβάλλουν τα ΕΔΕΤ σε μέσα χρηματοοικονομικής τεχνικής, όπως αναφέρεται στο άρθρο 43 του κανονισμού (ΕΕ) αριθ. 1303/2013.
                                 
                              
                                    8.
                                 
                                 
                                    Ύψος των πόρων που επιστρέφονται στα μέσα χρηματοοικονομικής τεχνικής από επενδύσεις ή από αποδέσμευση πόρων που είχαν διατεθεί για συμβάσεις εγγυήσεων, συμπεριλαμβανομένων αποπληρωμών κεφαλαίου και εσόδων και άλλων κερδών ή αποδόσεων, όπως τόκοι, προμήθειες εγγύησης, μερίσματα, κέρδη κεφαλαίου ή οποιαδήποτε άλλα έσοδα που παράγονται από επενδύσεις, οι οποίοι αποδίδονται στη συνεισφορά των ΕΔΕΤ, όπως αναφέρεται στο άρθρο 44 του κανονισμού (ΕΕ) αριθ. 1303/2013.
                                 
                              
                  Συνημμένο: κατάλογος των συναλλαγών με τους τελικούς αποδέκτες που έλαβαν στήριξη από το μέσο χρηματοοικονομικής τεχνικής, το άθροισμα των οποίων θα πρέπει να αντιστοιχεί στα ποσά που αναφέρονται στα σημεία 1 και 2 ανωτέρω, και λεπτομερής ανάλυση ανά μέσο χρηματοοικονομικής τεχνικής των ποσών που αναφέρονται στο σημείο 3 ανωτέρω.
         
      
      
         
            ΠΑΡΑΡΤΗΜΑ II
            
               Υπόδειγμα ετήσιας έκθεσης λογιστικού ελέγχου
            
            1.   ΕΙΣΑΓΩΓΗ
            1.1.   Προσδιορισμός της εξωτερικής ελεγκτικής εταιρείας που συμμετείχε στην κατάρτιση της έκθεσης.
            1.2.   Περίοδος αναφοράς (π.χ. από 1η Ιουλίου του έτους ν-1 έως 30 Ιουνίου του έτους ν).
            1.3.   Προσδιορισμός του/των μέσου/-ων χρηματοοικονομικής τεχνικής ή της/των εντολής/-ών και του/των επιχειρησιακού/-ών προγράμματος/-ων ή του/των προγράμματος/-ων αγροτικής ανάπτυξης που καλύπτονται από την έκθεση λογιστικού ελέγχου. Προσδιορισμός της συμφωνίας χρηματοδότησης στην οποία αναφέρεται η έκθεση (η «συμφωνία χρηματοδότησης»).
            2.   ΛΟΓΙΣΤΙΚΟΣ ΕΛΕΓΧΟΣ ΤΩΝ ΣΥΣΤΗΜΑΤΩΝ ΕΣΩΤΕΡΙΚΟΥ ΕΛΕΓΧΟΥ ΠΟΥ ΕΦΑΡΜΟΖΟΝΤΑΙ ΑΠΟ ΤΗΝ ΕΤΕπ/ΤΟ ΕΤΕ Ή ΑΛΛΟΥΣ ΔΙΕΘΝΕΙΣ ΧΡΗΜΑΤΟΠΙΣΤΩΤΙΚΟΥΣ ΟΡΓΑΝΙΣΜΟΥΣ
            Αποτελέσματα του εξωτερικού λογιστικού ελέγχου του συστήματος εσωτερικού ελέγχου της ΕΤΕπ ή άλλων διεθνών χρηματοπιστωτικών οργανισμών στους οποίους κράτος μέλος είναι μέτοχος, τα οποία αξιολογούν τη διαμόρφωση και την αποτελεσματικότητα του εν λόγω συστήματος εσωτερικού ελέγχου και καλύπτουν τουλάχιστον τα εξής στοιχεία:
            
                        2.1.
                     
                     
                        Διαδικασία αποδοχής της εντολής.
                     
                  
                        2.2.
                     
                     
                        Διαδικασία για την εκτίμηση και επιλογή των ενδιάμεσων φορέων χρηματοδότησης: επίσημη αξιολόγηση και αξιολόγηση ποιότητας.
                     
                  
                        2.3.
                     
                     
                        Διαδικασία για την έγκριση των συναλλαγών με ενδιάμεσους φορείς χρηματοδότησης και υπογραφή των σχετικών συμφωνιών χρηματοδότησης.
                     
                  
                        2.4.
                     
                     
                        Σε περίπτωση χρηματοδοτικής συνεισφοράς στα μέσα χρηματοοικονομικής τεχνικής που θεσπίζονται στο επίπεδο της Ένωσης, συμπεριλαμβανομένων των μέσων της πρωτοβουλίας για τις ΜΜΕ και στην περίπτωση συνδυασμού των ΕΔΕΤ με το Ευρωπαϊκό Ταμείο Στρατηγικών Επενδύσεων (ΕΤΣΕ) βάσει του άρθρου 39α του κανονισμού (ΕΕ) αριθ. 1303/2013, διαδικασία για τη θέσπιση του μέσου, σύμφωνα με τους κανόνες που ορίζονται στα σχετικά άρθρα [π.χ. άρθρο 39 και άρθρο 39α του κανονισμού (ΕΕ) αριθ. 1303/2013].
                     
                  
                        2.5.
                     
                     
                        Διαδικασίες για την παρακολούθηση των ενδιάμεσων φορέων χρηματοδότησης σχετικά με:
                        
                                    2.5.1.
                                 
                                 
                                    υποβολή εκθέσεων από τους ενδιάμεσους φορείς χρηματοδότησης·
                                 
                              
                                    2.5.2.
                                 
                                 
                                    τήρηση αρχείων·
                                 
                              
                                    2.5.3.
                                 
                                 
                                    εκταμιεύσεις προς τους τελικούς αποδέκτες·
                                 
                              
                                    2.5.4.
                                 
                                 
                                    επιλεξιμότητα της στήριξης στους τελικούς αποδέκτες·
                                 
                              
                                    2.5.5.
                                 
                                 
                                    έξοδα διαχείρισης και κόστος που χρεώνουν οι ενδιάμεσοι φορείς χρηματοδότησης·
                                 
                              
                                    2.5.6.
                                 
                                 
                                    απαιτήσεις προβολής·
                                 
                              
                                    2.5.7.
                                 
                                 
                                    υλοποίηση των απαιτήσεων κρατικών ενισχύσεων από τους ενδιάμεσους φορείς χρηματοδότησης και, στην περίπτωση του ΕΓΤΑΑ (που εξαιρείται εν μέρει από τους κανόνες για τις κρατικές ενισχύσεις), εφαρμογή των ειδικών για το ταμείο απαιτήσεων, συμπεριλαμβανομένων των κανόνων σώρευσης των ενισχύσεων, κατά περίπτωση·
                                 
                              
                                    2.5.8.
                                 
                                 
                                    διαφοροποιημένη μεταχείριση των επενδυτών, κατά περίπτωση·
                                 
                              
                                    2.5.9.
                                 
                                 
                                    συμμόρφωση με φορολογικές απαιτήσεις του άρθρου 38 του κανονισμού (ΕΕ) αριθ. 1303/2013, όπως επικαιροποιήθηκαν από τον κανονισμό (ΕΕ, Ευρατόμ) 2018/1046.
                                 
                              
                  
                        2.6.
                     
                     
                        Συστήματα για την επεξεργασία των πληρωμών που λήφθηκαν από τη διαχειριστική αρχή.
                     
                  
                        2.7.
                     
                     
                        Συστήματα για τον υπολογισμό και την πληρωμή των ποσών που σχετίζονται με τις δαπάνες και τις αμοιβές διαχείρισης.
                     
                  
                        2.8.
                     
                     
                        Συστήματα για την επεξεργασία των πληρωμών προς τους ενδιάμεσους φορείς χρηματοδότησης.
                     
                  
                        2.9.
                     
                     
                        Συστήματα για την επεξεργασία των τόκων και των άλλων εσόδων που δημιουργούνται από τη συνεισφορά που καταβάλλουν τα ΕΔΕΤ σε μέσα χρηματοοικονομικής τεχνικής.
                     
                  Σε σχέση με τα ανωτέρω σημεία 2.1 έως 2.4, μετά την υποβολή της πρώτης ετήσιας έκθεσης λογιστικού ελέγχου: πληροφορίες μόνο σχετικά με τις επικαιροποιήσεις ή αλλαγές των διαδικασιών, ή τις ρυθμίσεις, καθώς και την αξιολόγησή τους για επόμενες ετήσιες εκθέσεις.
            Σε σχέση με τα ανωτέρω σημεία 2.5 έως 2.9: αποτελέσματα των δοκιμών λογιστικού ελέγχου που καλύπτουν τα σχετικά εσωτερικά συστήματα και τις διαδικασίες που εφαρμόζονται.
            
                        2.10.
                     
                     
                        Κατά το κλείσιμο, η τελευταία ετήσια έκθεση λογιστικού ελέγχου καλύπτει τα ακόλουθα στοιχεία πέραν εκείνων που αναφέρονται στα ανωτέρω σημεία 2.1 έως 2.9:
                        
                                    2.10.1.
                                 
                                 
                                    χρήση διαφοροποιημένης μεταχείρισης των επενδυτών.
                                 
                              
                                    2.10.2.
                                 
                                 
                                    επιτευχθέντα συντελεστή πολλαπλασιαστικού αποτελέσματος σε σύγκριση με τον συμφωνημένο συντελεστή πολλαπλασιαστικού αποτελέσματος στις συμβάσεις εγγύησης για μέσα χρηματοοικονομικής τεχνικής που παρέχουν εγγυήσεις.
                                 
                              
                                    2.10.3.
                                 
                                 
                                    ποσό κεφαλαιοποιημένων επιδοτήσεων επιτοκίου ή προμηθειών εγγύησης σύμφωνα με το άρθρο 42 παράγραφος 1 στοιχείο γ) του κανονισμού (ΕΕ) αριθ. 1303/2013.
                                 
                              
                                    2.10.4.
                                 
                                 
                                    ποσό κεφαλαιοποιημένων δαπανών και αμοιβών σύμφωνα με το άρθρο 42 παράγραφος 2 του κανονισμού (ΕΕ) αριθ. 1303/2013.
                                 
                              
                                    2.10.5.
                                 
                                 
                                    ποσό συνεισφορών του προγράμματος που καταβλήθηκε σε λογαριασμό υπό μεσεγγύηση σύμφωνα με το άρθρο 42 παράγραφος 3 του κανονισμού (ΕΕ) αριθ. 1303/2013.
                                 
                              
                                    2.10.6.
                                 
                                 
                                    χρήση τόκων και άλλων εσόδων που αποδίδονται στη συνεισφορά που καταβάλλουν τα ΕΔΕΤ σε μέσα χρηματοοικονομικής τεχνικής σύμφωνα με το άρθρο 43 του κανονισμού (ΕΕ) αριθ. 1303/2013.
                                 
                              
                                    2.10.7.
                                 
                                 
                                    χρήση πόρων που επιστρέφονται στα μέσα χρηματοοικονομικής τεχνικής, οι οποίοι αποδίδονται στη συνεισφορά των ΕΔΕΤ, έως το τέλος της περιόδου επιλεξιμότητας και ρυθμίσεις για τη χρήση των πόρων αυτών μετά τη λήξη της περιόδου επιλεξιμότητας σύμφωνα με τα άρθρα 44 και 45 του κανονισμού (ΕΕ) αριθ. 1303/2013.
                                 
                              
                  3.   ΣΥΜΠΕΡΑΣΜΑΤΑ ΤΟΥ ΛΟΓΙΣΤΙΚΟΥ ΕΛΕΓΧΟΥ
            3.1   Συμπέρασμα σχετικά με το κατά πόσον η εξωτερική ελεγκτική εταιρεία μπορεί να παρέχει εύλογη βεβαιότητα σχετικά με τη διαμόρφωση και την αποτελεσματικότητα του συστήματος εσωτερικού ελέγχου που έθεσε σε εφαρμογή η ΕΤΕπ ή άλλοι διεθνείς χρηματοπιστωτικοί οργανισμοί στους οποίους κράτος μέλος είναι μέτοχος, σύμφωνα με τους ισχύοντες κανόνες, με βάση τα στοιχεία που αναφέρονται στο τμήμα 2.
            3.2   Πορίσματα και συστάσεις που προέκυψαν από τις ελεγκτικές εργασίες που διενεργήθηκαν.
            Τα σημεία 3.1 και 3.2 πρέπει να βασίζονται στα αποτελέσματα των ελεγκτικών εργασιών που αναφέρονται στο τμήμα 2 και, κατά περίπτωση, να λαμβάνουν υπόψη τα αποτελέσματα άλλων ελεγκτικών εργασιών που διενεργήθηκαν σε εθνικό ή ενωσιακό επίπεδο σε σχέση με τον ίδιο φορέα υλοποίησης των μέσων χρηματοοικονομικής τεχνικής και/ή με την ίδια εντολή για μέσα χρηματοοικονομικής τεχνικής.